KIRJALLINEN KYSYMYS E-0470/01 esittäjä(t): Pere Esteve (ELDR) komissiolle. Vedenpuhdistamon rakentaminen Mallorcalla.



Virallinen lehti nro 261 E , 18/09/2001 s. 0122 - 0123



KIRJALLINEN KYSYMYS E-0470/01 esittäjä(t): Pere Esteve (ELDR) komissiolle (21. helmikuuta 2001) Aihe: Vedenpuhdistamon rakentaminen Mallorcalla Mallorcan saarella suunnitellaan suuren vedenpuhdistamon rakentamista Prat de Sant Jordi -alueelle, joka on viheralueiden suojelua koskevan lain 4/1987 ja erityislakien mukaan Palma de Mallorcan kaupungin viheralue. Kyseisen puhdistamon suunniteltu sijainti on laiton ja vastoin itse rakennusyrityksen teettämää ympäristövaikutustutkimusta. Suunnitelmien mukaan laitos olisi vain 400 metriä Sant Jordin ja S'Aranjassan ydinkeskustoista ja täten vastoin lakia N:o 2414/61, jolla on hyväksytty häiritsevää, epäterveellistä, terveydelle haitallista ja vaarallista toimintaa koskeva asetus. Tämän asetuksen 4 artiklan mukaan välimatkan tulee olla vähintään 2 000 metriä asutuskeskuksen koosta riippumatta. Ympäristöministeri puolestaan näkee kyseisen hankkeen laajennuksena. Hankkeella ei ole mitään yhteyttä nykyiseen puhdistamoon ja eikä uusi laitos sijaitse sen lähellä. Hankkeeseen ei myöskään sisälly rakenteellisia eikä teknisiä muutoksia nykyiseen rakenteeseen tai koneistoon. Rakennusyrityksen teettämässä ympäristövaikutustutkimuksessa todetaan, että vedenpuhdistamon käynnistämisen seurauksena melu- ja hajuhaitat lisääntyisivät (meluhaitat aina 80 desibeliin asti) sekä hyttysten määrä lisääntyisi. Tämä voisi aiheuttaa asukkaille fyysisiä ja psyykkisiä sairauksia. Euroopan parlamentti antoi vesipolitiikkaa koskevan puitedirektiivin yhteydessä helmikuussa 1999 lausunnon, jossa se kannatti yhteisön yhtenäistä vesipolitiikkaa, joka olisi tehokas, johdonmukainen ja ottaisi huomioon rannikoiden ja joensuiden lähistöllä sijaitsevien vesiekosysteemien haavoittuvaisuuden. Tulisi myös muistaa, että komission vesipolitiikkaa koskevan puitedirektiivin yksi tavoite on pinta- ja pohjavesien hyvä kunto. Onko komissio tietoinen tästä tilanteesta? Aikooko komissio ryhtyä toimiin asiassa? Voiko komissio kertoa, onko kyseisen vedenpuhdistamon rakentaminen yhteisön lainsäädännön mukaista? Margot Wallströmin komission puolesta antama vastaus (19. huhtikuuta 2001) Komissio ei ole tietoinen arvoisan parlamentin jäsenen mainitsemista seikoista. On ensinnäkin syytä todeta, että kyseisen laitoksen ja asutuskeskusten väliseen etäisyyteen liittyvät kysymykset kuuluvat kansallisten viranomaisten toimivaltaan, koska yhteisön oikeus ei sisällä asiaa koskevia säännöksiä. Tässä tapauksessa sovellettava yhteisön ympäristölainsäädännön säädös saattaisi olla julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu neuvoston direktiivi 85/337/ETY(1), jonka 2 artiklan mukaan hankkeet, joilla etenkin laatunsa, kokonsa, tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja niiden vaikutukset arvioidaan. Kyseistä säännöstä sovelletaan direktiivin liitteissä I ja II lueteltuihin hankkeisiin. Puhdistamohankkeet mainitaan liitteessä II. Direktiivin 4 artiklan mukaisesti liitteessä I mainittuihin luokkiin kuuluviin hankkeisiin on aina sovellettava ympäristövaikutusten arviointimenettelyä. Liitteessä II mainitut hankkeet on arvioitava silloin, kun jäsenvaltio pitää arviointia niiden luonteen kannalta välttämättömänä. Huomattakoon, että direktiivi 85/337/ETY muutettiin 3. maaliskuuta 1997 annetulla direktiivillä 97/11/EY(2). Muutetun direktiivin liitteessä I mainitaan jätevedenpuhdistamot, joiden kapasiteetti on asukasvastinelukuna ilmoitettuna yli 150 000. Asukasvastineluku määritellään yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(3) 2 artiklan 6 kohdassa. Muut jätevedenpuhdistamot sisältyvät liitteeseen II. On myös mainittava, että liitteessä II oleva 13 kohta kattaa kaikki muutokset tai laajennukset liitteessä I tai liitteessä II mainittuihin sellaisiin hankkeisiin, joille on jo myönnetty lupa, jotka on jo toteutettu tai joita parhaillaan toteutetaan, jos muutoksesta tai laajennuksesta voi olla merkittävää haittaa ympäristölle. Direktiivin 97/11/EY 3 artiklan 2 kohdassa todetaan lisäksi, että jos lupahakemus jätetään toimivaltaiselle viranomaiselle ennen 14 päivää maaliskuuta 1999, direktiivin 85/337/ETY säännöksiä, sellaisina kuin ne olivat ennen näitä muutoksia, sovelletaan edelleen. Yhteisön vesipolitiikan puitteista äskettäin 23. lokakuuta 2000 annettua Euroopan parlamentin ja neuvoston direktiiviä 2000/60/EY(4) ei voida soveltaa tässä tapauksessa, jos direktiivin saattamiselle osaksi kansallista lainsäädäntöä asetettu määräaika ei ole vielä päättynyt. Komissio pyysi Espanjan viranomaisia esittämään huomautuksensa direktiivien 85/337/ETY ja 97/11/EY soveltamisesta kyseessä olevan tapauksen yhteydessä. (1) EYVL L 175, 5.7.1985. (2) EYVL L 73, 14.3.1997. (3) EYVL L 135, 30.5.1991. (4) EYVL L 327, 22.12.2000.